32006D0706
L 291/40
JURNALUL OFÍCIAL AL UNIUNII EUROPENE
DECIZIA COMISIEI
din 20 octombrie 2006
de modificare a Deciziei 92/452/CEE în ceea ce privește echipele de recoltare și de producție a embrionilor în Statele Unite ale Americii
[notificată cu numărul C(2006) 4907]
(Text cu relevanță pentru SEE)
(2006/706/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/556/CEE a Consiliului din 25 septembrie 1989 de stabilire a condițiilor de sănătate animală care reglementează schimburile intracomunitare și importurile de embrioni de animale domestice din specia bovină provenind din țări terțe (1), în special articolul 8 alineatul (1),
întrucât:
(1)
Decizia 92/452/CEE a Comisiei din 30 iulie 1992 privind stabilirea listei echipelor de recoltare de embrioni autorizate, în țările terțe, pentru exportul de embrioni de animale din specia bovină spre Comunitate (2) prevede că statele membre nu pot importa embrioni proveniți din țări terțe decât dacă respectivii embrioni au fost recoltați, tratați și stocați de echipe de recoltare de embrioni care figurează în lista anexată deciziei menționate.
(2)
Statele Unite ale Americii au solicitat ca lista intrărilor care le corespund să fie modificată în ceea ce privește echipele de recoltare și de producție de embrioni.
(3)
Statele Unite ale Americii au furnizat garanții privind respectarea normelor corespunzătoare stabilite prin Directiva 89/556/CEE, iar echipele de recoltare în cauză au fost autorizate în mod oficial pentru exporturile spre Comunitate de către serviciile sanitar-veterinare competente din această țară.
(4)
Prin urmare, Decizia 92/452/CEE ar trebui modificată în consecință.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 92/452/CEE se modifică în conformitate cu anexa la prezenta decizie.
Articolul 2
Prezenta decizie intră în vigoare în a treia zi de la data publicării în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 20 octombrie 2006.